Diari Oficial de la Generalitat Valenciana


Sumari del DOGV 7371, del 30-09-2014 (2014/8735)

RESOLUCIÓ de 19 de setembre de 2014, del gerent del Consorci Espacial Valencià - Val Space Consortium (VSC), per la qual es convoca la concessió d'una beca formativa en pràctiques en disseny de components passius de microones per a aplicacions d'alta potència en comunicacions per satèl·lit (VSCBF/2014/1).
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7371

Data del DOGV
:   30-09-2014

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2014/8735


Data del document
:   19-09-2014

Organisme emissor
:   Consorci Espacial València

Tipus de document
:   Resolució

Anàlisi jurídica

 Descriptors 

:   * ajuda pública

RESOLUCIÓ de 19 de setembre de 2014, del gerent del Consorci Espacial Valencià - Val Space Consortium (VSC), per la qual es convoca la concessió d'una beca formativa en pràctiques en disseny de components passius de microones per a aplicacions d'alta potència en comunicacions per satèl·lit (VSCBF/2014/1). [2014/8735]  
En l'actualitat, les comunicacions per satèl·lit tenen un paper estratègic en el món, amb un impacte econòmic significatiu i una alta rellevància social. A Espanya, este sector ha experimentat un desenrotllament espectacular en els últims anys, i això demostra que el sector està a un nivell tecnològic semblant al de la resta de les indústries europees.  
Tenint en compte això, el Consorci Espacial Valencià - Val Space Consortium (VSC) considera d'interés fomentar la formació de jóvens enginyers en l'àmbit de les comunicacions per satèl·lit, i en concret en el disseny de components passius de microones per a aplicacions d'alta potència en comunicacions per satèl·lit. Per això, a l'empara de la Llei 38/2003, de 17 de novembre, General de Subvencions, es convoca la concessió d'una beca perquè estos jóvens titulats puguen accedir a la realització de pràctiques formatives en esta matèria en les seues dependències.  
Les ajudes que es financen d'acord amb esta resolució no estan subjectes a la política de control d'ajudes de l'Estat perquè no tenen els requisits de l'article 107 del Tractat de Funcionament de la Unió Europea, ja que no afecten la competència per raó de la qualitat del beneficiari i de l'objecte de l'ajuda.  
En virtut d'això, i després de rebre la proposta corresponent de la Comissió Executiva del Consorci Espacial Valencià - Val Space Consortium (VSC), segons delegació de la Junta de Govern de 7 de maig de 2012, per la qual es delega en el gerent l'aprovació de les bases, convocatòria i resolució de beques formatives en pràctiques, resolc:  
  
Primer  
Convocar la concessió, en règim de concurrència competitiva, d'una beca per a completar la formació de titulats universitaris, per mitjà de la realització de pràctiques formatives en disseny de components passius de microones per a aplicacions d'alta potència en comunicacions per satèl·lit, en la seu del Consorci Espacial Valencià - Val Space Consortium (VSC), durant els exercicis 2014 i 2015.  
  
Segon  
Aprovar les bases que s'adjunten com a annex d'esta resolució, les quals regiran esta convocatòria.  
  
Tercer  
L'import màxim destinat a la concessió de la beca que es convoca per mitjà d'esta resolució serà de 14.816.64 euros, dels quals 2.469.44 euros seran finançats a càrrec del capítol VI, línia 2014004, de l'exercici 2014, i fins a 12.347.20 euros a càrrec de la mateixa línia i aplicació pressupostària de l'exercici 2015.  
No obstant això, l'eficàcia d'esta convocatòria està condicionada a l'existència de crèdit adequat i suficient per a atendre-la en el pressupost de l'anualitat corresponent a l'exercici 2015.  
Contra esta resolució, que posa fi a la via administrativa, es podrà interposar potestativament recurs de reposició davant de l'òrgan que ha dictat l'acte, en el termini d'un mes comptat des de l'endemà de la seua publicació, de conformitat amb el que preveuen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o bé recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la seua publicació, de conformitat amb el que establixen els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, i no es podran simultaniejar els dos recursos. Tot això sense perjuí que s'utilitze qualsevol altra via que es considere oportuna.  
  
València, 19 de setembre de 2014.- El gerent del Consorci Espacial Valencià - Val Space Consortium (VSC), p. d. J. G. 07.05.2012: David Argilés Ortiz.  
ANNEX  
Bases de la convocatòria per a la concessió d'una beca formativa en pràctiques en disseny de components passius de microones per a aplicacions d'alta potència en comunicacions per satèl·lit en el Consorci Espacial Valencià - Val Space Consortium (VSC)  
  
Primera. Objecte i àmbit de la convocatòria  
L'objecte d'esta convocatòria és la concessió d'una beca per a completar i desenrotllar la formació acadèmica dels jóvens enginyers/eres de telecomunicació, a través de pràctiques en disseny de components passius de microones per a aplicacions d'alta potència en comunicacions per satèl·lit, en la seu del Consorci Espacial Valencià - Val Space Consortium (VSC).  
  
Segona. Requisits generals dels sol·licitants  
1. Les persones que sol·liciten participar en la convocatòria hauran de posseir els requisits següents, en la data de finalització del termini de presentació de sol·licituds:  
a) No ser major de 35 anys.  
b) Estar en possessió del títol d'enginyer de telecomunicació, o bé del títol oficial de grau en qualsevol de les especialitats en telecomunicació, expedit o homologat per les autoritats espanyoles o dels altres països de la Unió Europea.  
c) Haver obtingut el referit títol després de l'1 de gener de 2011.  
d) Acreditar documentalment el coneixement de l'idioma anglés, nivell intermedi de l'escola oficial d'idiomes, o equivalent (B1).  
e) No haver sigut beneficiari o beneficiària de beques formatives en pràctiques en el Consorci Espacial Valencià - Val Space Consortium (VSC) per un període igual o superior a 36 mesos.  
f) No trobar-se sotmés o sotmesa a les prohibicions per a obtindre la condició de beneficiari o beneficiària, establides en l'article 13 de la Llei 38/2003, de 17 de novembre, General de Subvencions.  
2. No podran optar a esta beca els qui, en el moment de publicar-se la convocatòria, ja es beneficien d'una beca formativa en pràctiques en el Consorci Espacial Valencià - Val Space Consortium (VSC), llevat que es concórrega a la mateixa beca que es disfruta o que resten menys de dos mesos per a la seua finalització.  
  
Tercera. Duració de la beca i pròrroga  
1. El període de duració de la beca serà de 6 mesos, des de la data que s'indique en la resolució de concessió, que serà objecte de publicació en la pàgina web del Consorci Espacial Valencià - Val Space Consortium (VSC) ?www.val-space.com- i en el seu tauler d'anuncis, ubicat a la Ciutat Politècnica de la Innovació, edifici 8G, accés B, planta S, Camí de Vera, s/n, 46060 València.  
2. El període de duració es podrà prorrogar, sense necessitat de nova convocatòria, per un període màxim de 6 mesos addicionals, sempre que existisca disponibilitat pressupostària i l'exercici de l'activitat que s'efectue així ho requerisca o aconselle.  
  
Quarta. Dotació econòmica individual i pagament de la beca  
1. La dotació econòmica de la beca serà de mil dos-cents euros (1.200 ?) bruts mensuals. Sobre este import s'haurà de practicar la retenció corresponent a compte de l'impost sobre la renda de les persones físiques, així com la cotització corresponent a la Seguretat Social en els termes establits en el Reial Decret 1493/2011, de 24 d'octubre, i les altres que, si és el cas, puguen correspondre.  
2. Les quantitats abonades en cap cas tindran el caràcter de salari o retribució, sinó d'ajuda econòmica per als gastos que la beca comporta.  
  
4. Durant el període de vigència de la beca, i a fi que la quantia de l'ajuda concedida no es veja indirectament minvada, es podran abonar ajudes complementàries per a compensar els gastos derivats de l'assistència a cursos, seminaris, esdeveniments o altres activitats que, a consideració del tutor o tutora responsable de la formació, s'entenguen necessaris o convenients als propòsits d'esta. En este cas, estos gastos seran rescabalats en els termes que, per al personal del Consorci Espacial Valencià - Val Space Consortium (VSC), establix la seua normativa sobre indemnitzacions per raó del servici i gratificacions per servicis extraordinaris.  
L'aplicació d'esta normativa es referix únicament als conceptes i quanties que hagen de ser rescabalats sense que això implique una modificació en la relació jurídica del becari amb el Consorci Espacial Valencià - Val Space Consortium (VSC).  
5. L'import de la beca s'abonarà mensualment, amb certificació prèvia del / de la responsable de la unitat administrativa amb rang mínim de direcció de servici en la qual el becari o la becària realitze la seua activitat.  
  
Quinta. Termini, lloc i forma de presentació de sol·licituds  
1. El termini de presentació de sol·licituds serà de 10 dies hàbils, comptats a partir de l'endemà de la publicació d'esta convocatòria en el Diari Oficial de la Comunitat Valenciana.  
2. Les sol·licituds s'adequaran als models normalitzats i una vegada omplides amb les firmes originals corresponents es presentaran en el registre del Consorci Espacial Valencià - Val Space Consortium (VSC), ubicat a la Ciutat Politècnica de la Innovació, edifici 8G, accés B, planta B, Camí de Vera, s/n, 46943 València, o en qualsevol dels llocs assenyalats en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. En el cas que els sol·licitants opten per presentar la seua sol·licitud en una oficina de correus d'Espanya, ho faran en sobre obert perquè cada imprés siga datat i segellat per separat pel personal de correus abans de ser certificat.  
3. El model de sol·licitud normalitzat estarà disponible en la pàgina web del Consorci Espacial Valencià - Val Space Consortium (VSC) ?www.val-space.com?.  
4. L'imprés de sol·licitud anirà acompanyat dels documents següents:  
a) Fotocòpia del document nacional d'identitat o document equivalent.  
b) Còpia confrontada del títol universitari requerit o fotocòpia del document en què s'acredite el pagament de les taxes per a l'expedició d'este.  
c) Fotocòpia del certificat acadèmic oficial on figurarà la titulació que es posseïsca i la nota mitjana obtinguda en base 10.  
d) Curriculum vitae de la persona sol·licitant i documentació acreditativa dels mèrits al·legats. Els mèrits que no siguen acreditats suficientment no es tindran en compte a l'efecte de la seua valoració. El compliment temporal dels mèrits s'entendrà referit a la data de finalització del termini de presentació de sol·licituds.  
e) Documentació acreditativa de coneixement de l'idioma anglés.  
5. La presentació de la sol·licitud per a optar a la beca implicarà l'acceptació per la persona sol·licitant d'estes bases.  
6. Si la sol·licitud presentada en termini no posseïx els requisits indicats en esta convocatòria o no és aportada alguna documentació de l'exigida en esta, es requerirà la persona interessada per a la seua esmena en el termini màxim de 10 dies hàbils, i se li comunicarà que si no ho fa se la tindrà per desistida en la sol·licitud.  
7. La documentació de les sol·licituds desestimades o denegades la podran retirar les persones interessades en el termini de tres mesos a partir de la publicació de la resolució de concessió en la pàgina web del Consorci Espacial Valencià - Val Space Consortium (VSC); passat eixe termini, aquelles sol·licituds que no hagen sigut recollides podran ser destruïdes d'acord amb la regulació de conservació i eliminació de patrimoni documental.  
  
Sexta. Comissió avaluadora  
1. Per a l'examen de les sol·licituds de la beca formativa en pràctiques en disseny de components passius de microones per a aplicacions d'alta potència en comunicacions per satèl·lit, i elaboració de les propostes, es constituirà una comissió avaluadora que estarà formada per:  
a) La persona titular de la Presidència de la Comissió Executiva del Consorci Espacial Valencià - Val Space Consortium (VSC), o la persona que designe en substitució seua, que actuarà com a president de la comissió avaluadora.  
b) Un membre de la Comissió Cientificotècnica del Consorci Espacial Valencià - Val Space Consortium (VSC).  
c) Un catedràtic d'universitat, o un professor titular, de l'àrea de coneixement de la beca convocada, adscrit a qualsevol de les dos universitats públiques valencianes que formen part del Consorci Espacial Valencià - Val Space Consortium (VSC).  
d) El gerent del Consorci Espacial Valencià - Val Space Consortium (VSC), que actuarà com a secretari de la comissió.  
2. Els membres de la comissió avaluadora podran ser assessorats pel personal tècnic o professional que es considere necessari, que podrà assistir amb veu però sense vot.  
3. La comissió avaluadora adaptarà el seu funcionament a allò que establix la convocatòria i la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, pel que fa a la composició i funcionament dels òrgans col·legiats, prendran els seus acords per majoria simple i alçarà actes de les sessions que celebre i els acords que adopte.  
  
Sèptima. Barem per a avaluar els mèrits personals  
1. En la convocatòria regulada per estes bases, es tindran en compte els criteris de valoració següents:  
A) Expedient acadèmic (fins a 15 punts):  
La puntuació assignada a l'expedient acadèmic coincidirà proporcionalment amb la nota mitjana ponderada, i donarà lloc a una valoració entre 0 i 15 punts.  
Quan la ponderació estiga realitzada amb una puntuació 0-4 s'aplicarà el que disposa l'apartat 13.4 i 5 del Reial Decret 1267/1994, de 10 de juny, pel qual es modifica el Reial Decret 1497/1987, de 27 de novembre, pel qual s'establixen les directrius generals comunes dels plans d'estudis dels títols universitaris de caràcter oficial. No obstant això, es recomana aportar certificat on conste la nota mitjana ponderada entre 5 i 10 punts.  
B) Coneixements de valencià (fins a 5 punts):  
Només es valoraran els certificats expedits i homologats per la Junta Qualificadora de Coneixements de Valencià, d'acord amb l'escala següent, i es puntuarà exclusivament el nivell més alt acreditat:  
Oral: 1 punt.  
Elemental: 2 punts.  
Mitjà: 4 punts.  
Superior: 5 punts.  
C) Coneixements addicionals (fins a 5 punts):  
1. Experiència professional relacionada directament amb l'objecte de la beca, fins a 2 punts, i es computaran 0,2 punts per cada mes complet treballat.  
2. Cursos de formació relacionats amb l'objecte de la beca, fins a un màxim de 3 punts. Es valoraran els cursos de formació i perfeccionament de duració igual o superior a 15 hores que haja cursat o impartit la persona interessada, d'acord amb l'escala següent:  
De 200 hores o més: 3,00 punts  
De 100 hores o més: 2,00 punts  
De 75 hores o més: 1,50 punts  
De 50 hores o més: 1,00 punt  
De 25 hores o més: 0,50 punts  
De 15 hores o més: 0,20 punts.  
Els centres de formació que impartisquen cursos han de ser organismes oficials o centres reconeguts.  
En cap cas es puntuaran en este apartat els cursos de valencià i d'idiomes.  
D) Altres mèrits (fins a 15 punts):  
Tenint en compte la naturalesa de la beca, es valoraran, fins a un màxim de 15 punts, els mèrits addicionals següents relacionats amb l'objecte de la convocatòria:  
- Màster o postgrau oficial en l'àrea de telecomunicació: 12 punts.  
  
- Altres beques disfrutades durant els estudis universitaris relacionades amb l'objecte de la beca: 2 punts.  
- Participació en projectes d'investigació relacionats amb l'objecte de la beca: 1 punt.  
E) Prova/Entrevista (fins a 15 punts):  
Una vegada efectuada la valoració dels mèrits recollits en les sol·licituds presentades, la comissió avaluadora convocarà els aspirants per a la realització d'una prova escrita i una entrevista, a fi de comprovar el coneixement de l'idioma requerit, així com dels fonaments bàsics de components passius de microones.  
El període de realització de les entrevistes es comunicarà als candidats en la pàgina web del Consorci Espacial Valencià - Val Space Consortium (VSC), ?www.val-space.com?.  
La puntuació màxima que s'atorgue a l'entrevista serà d'1 punt, i a la prova escrita, de 14 punts.  
La no-presentació a l'entrevista i/o, si és el cas, a la prova pràctica comportarà l'exclusió de la convocatòria.  
2. En cas d'empat, es resoldrà a favor de la persona que haja acreditat, en el moment de presentació de sol·licituds, el reconeixement de l'òrgan competent de tindre una discapacitat, o ser víctima de violència de gènere o d'accions terroristes, per este orde.  
  
Octava. Procés de selecció  
1. Una vegada que la comissió avaluadora dispose de la baremació dels candidats, es procedirà a la publicació de la llista provisional en la pàgina web del Consorci Espacial Valencià - Val Space Consortium (VSC) ?www.val-space.com?, ordenat segons la puntuació obtinguda per tots els aspirants, per a la fase d'al·legacions.  
2. Es convocarà els candidats o candidates per a la realització d'una prova escrita/entrevista en què es valorarà l'adequació del perfil personal i formatiu dels candidats i candidates a les activitats a realitzar.  
  
3. Finalitzat el procés selectiu, la comissió avaluadora, en el termini de 10 dies, elaborarà una proposta de resolució. Així mateix, s'inclourà una relació dels aspirants i les aspirants les sol·licituds dels quals hagen sigut desestimades, i s'hi indicaran les causes que han motivat la denegació.  
  
Novena. Termini de resolució i notificació. Òrgan competent per a l'ordenació, instrucció i resolució del procediment  
1. El termini màxim per a dictar i notificar la resolució sobre les sol·licituds formulades serà de tres mesos a comptar de la data de publicació d'esta convocatòria en el Diari Oficial de la Comunitat Valenciana, sense perjuí de l'ampliació de terminis en els termes que preveu l'article 42 de la Llei de Règim Jurídic de les Administracions Públiques i del Procediment Administratiu Comú.  
2. En el cas que transcórrega el termini establit sense que s'haja dictat i notificat resolució expressa, les persones interessades podran entendre desestimades les seues sol·licituds per silenci administratiu.  
3. La resolució de concessió la dictarà el gerent del Consorci Espacial Valencià - Val Space Consortium (VSC), per delegació de la Junta de Govern de 7 de maig de 2012, per la qual se li delega l'aprovació de les bases, convocatòria i resolució de beques formatives en pràctiques a proposta de la comissió executiva.  
4. La publicació d'esta resolució produirà els efectes de notificació a les persones interessades, d'acord amb el que disposen els articles 58 i 59.6 de la Llei de Règim Jurídic de les Administracions Públiques i del Procediment Administratiu Comú, i s'inserirà la informació corresponent en la pàgina web del Consorci Espacial Valencià - Val Space Consortium (VSC) ?www.val-space.com?, així com en el tauler d'anuncis.  
  
  
Deu. Drets i obligacions de la persona beneficiària  
1. La persona beneficiària de la beca haurà d'estar al corrent del compliment de les seues obligacions tributàries i davant de la Seguretat Social, tot això amb anterioritat a dictar-se la proposta de resolució de concessió de la beca, de conformitat amb el que establix l'article 14.1.e de la Llei 38/2003, General de Subvencions, i per això s'autoritzarà expressament el Consorci Espacial Valencià - Val Space Consortium (VSC) per a la seua obtenció directa al subscriure el model de sol·licitud.  
2. La persona beneficiària de la beca està obligada a incorporar-se al Consorci Espacial Valencià - Val Space Consortium (VSC) en el termini establit, a realitzar l'activitat que ha motivat la concessió durant el període de gaudi i a guardar el degut secret i confidencialitat dels assumptes en què intervinga, així com a complir les obligacions establides tant en l'article 14 de la Llei General de Subvencions com en la mateixa convocatòria.  
3. Per mitjà de l'acceptació de les bases de la convocatòria, el becari cedix gratuïtament i de forma indefinida els resultats obtinguts com a conseqüència del desenrotllament de la beca, així com la memòria final, si és el cas, al Consorci Espacial Valencià - Val Space Consortium (VSC), que es reserva el dret a la seua publicació i utilització, llevat que la normativa aplicable dispose una altra cosa.  
5. Durant el període de gaudi de la beca, la persona beneficiària haurà d'exercir les pràctiques formatives amb un horari màxim de 30 hores setmanals, que es distribuiran de la forma en què s'organitze per part del tutor o tutora de l'òrgan que exercisca la tutela.  
Onze. Obligacions de l'entitat condecent  
Són obligacions del Consorci Espacial Valencià - Val Space Consortium (VSC), en relació amb la beca concedida d'acord amb les bases d'esta convocatòria:  
a) Proporcionar el suport necessari i facilitar la utilització dels mitjans, instruments i equips que resulten necessaris per l'exercici normal de l'activitat objecte d'esta beca.  
b) Designar un tutor o tutora que coordinarà i orientarà les activitats a realitzar pel becari o la becària, assignarà les funcions a realitzar en el curs de les seues pràctiques, realitzarà el seguiment i suport necessari, resoldrà els dubtes que puguen sorgir i avaluarà el seu aprofitament.  
  
c) Vetlar per la realització adequada del programa de formació.  
d) Expedir el certificat d'aptitud i aprofitament corresponent a favor del becari o becària, després de la finalització del termini de duració de la beca i després de l'informe favorable del tutor o tutora.  
  
Dotze. Situacions de la persona beneficiària de la beca i règim d'incompatibilitats  
1. La beca objecte d'esta convocatòria és incompatible amb l'exercici de qualsevol altra beca o ajuda, així com amb la realització de qualsevol altra activitat laboral remunerada que supose concurrència amb l'objecte i dedicació de la beca o que impedisca el compliment de les obligacions derivades de la realització normal d'esta.  
2. Quan el beneficiari o beneficiària de la beca siga un empleat del Consorci Espacial Valencià - Val Space Consortium (VSC) quedarà en la situació administrativa que siga procedent, d'acord amb la normativa vigent en matèria de funció pública.  
3. Quan el beneficiari o beneficiària de la beca no mantinga cap relació amb el Consorci Espacial Valencià - Val Space Consortium (VSC), la condició i aprofitament de la beca no implicarà cap vinculació laboral o administrativa amb el Consorci Espacial Valencià - Val Space Consortium (VSC).  
  
Tretze. Facultats d'interpretació i incidències  
1. El gerent del Consorci Espacial Valencià - Val Space Consortium (VSC) resoldrà tant els dubtes com els conflictes que puga plantejar el becari o la becària en l'exercici de la seua funció, o les unitats administratives que els tutelen. Així mateix, resoldrà les incidències que es produïsquen durant el període de gaudi de la beca, amb audiència prèvia de la persona interessada.  
2. La renúncia a la beca suposarà la pèrdua de tots els drets inherents a esta i, per tant, el seu import deixarà de percebre's a partir d'eixe moment.  
3. En els supòsits en què, per raó de part, adopció o acolliment, s'interrompa el període de duració establit, la persona interessada continuarà meritant i percebent l'import de la beca atorgada i recuperarà amb posterioritat el període interromput. Igualment, en casos d'ingrés hospitalari prolongat es recuperarà amb posterioritat el temps de pràctiques interromput.  
  
Catorze. Pèrdua del dret al cobrament i reintegrament  
1. Es produirà la pèrdua del dret al cobrament total o parcial de la beca en el supòsit de falta de justificació o de concurrència d'alguna de les causes previstes en l'article 37 de la Llei 38/2003, de 17 de novembre, General de Subvencions.  
2. Serà procedent el reintegrament de la quantitat percebuda i l'exigència de l'interés de demora corresponent des del moment del pagament de l'ajuda fins a la data en què s'acorde la procedència del reintegrament, d'acord amb el que disposa l'article 37 de la Llei 38/2003, de 17 de novembre, General de Subvencions, així com en els casos següents:  
a) Quan es destine la quantitat percebuda a altres fins diferents a la finalitat de l'ajuda.  
b) Quan s'incórrega en algun dels casos d'incompatibilitat de la beca establits en la base dotzena.  
3. En la tramitació dels procediments es garantirà en tot cas el dret d'audiència a la persona interessada.